****小学生必背**[古诗](http://www.lz13.cn/lizhi/shiju.html)**80首****

　　1、《**长歌行**》

　　汉乐府

　　百川东到海，何时复西归？  
　　少壮不努力，老大徒伤悲。

　　2、《**七步诗**》

　　三国·曹植

　　煮豆持作羹，豆在釜中泣。  
　　本自同根生，相煎何太急？

　　3、《[敕勒歌](http://www.lz13.cn/shiju/40673.html)》

　　北朝·民歌

　　敕勒川，阴山下。  
　　天似穹庐，笼盖四野。  
　　天苍苍，野茫茫。  
　　风吹草低见牛羊。

　　4、《[咏鹅](http://www.lz13.cn/shiju/40631.html)》

　　唐·骆宾王

　　鹅，鹅，鹅，曲项向天歌。  
　　白毛浮绿水，红掌拨清波。

　　5、《**回乡偶书**》

　　唐·贺知章

　　少小离家老大回，乡音无改鬓毛衰。  
　　儿童相见不相识，笑问客从何处来。

　　6、《[咏柳](http://www.lz13.cn/shiju/40716.html)》

　　唐·贺知章

　　碧玉妆成一树高，万条垂下绿丝绦。  
　　不知细叶谁裁出，二月春风似剪刀。

　　7、《[凉州词](http://www.lz13.cn/shiju/40948.html)》

　　唐·王之涣

　　黄河远上白云间，一片孤城万仞山。  
　　羌笛何须怨杨柳，春风不度玉门关。

　　8、《[登鹳雀楼](http://www.lz13.cn/shiju/40763.html)》

　　唐·王之涣

　　白日依山尽，黄河入海流。  
　　欲穷千里目，更上一层楼。

　　9、《[春晓](http://www.lz13.cn/shiju/40550.html)》

　　唐·[孟浩然](http://www.lz13.cn/shiju/48173.html)

　　春眠不觉晓，处处闻啼鸟。  
　　夜来风雨声，花落知多少？

　　10、《**宿建德江**》

　　唐·孟浩然

　　移舟泊烟渚，日暮客愁新。  
　　野旷天低树，江清月近人。

　　11、《**凉州词**》

　　唐·王翰

　　葡萄美酒夜光杯，欲饮琵琶马上催。  
　　醉卧沙场君莫笑，古来征战几人回？

　　12、《[出塞](http://www.lz13.cn/shiju/40666.html)》

　　唐·[王昌龄](http://www.lz13.cn/shiju/46815.html)

　　秦时明月汉时关，万里长征人未还。  
　　但使龙城飞将在，不教胡马度阴山。

　　13、《**从军行**》

　　唐·王昌龄

　　青海长云暗雪山，孤城遥望玉门关。  
　　黄沙百战穿金甲，不破楼兰终不还。

　　14、《[芙蓉楼送辛渐](http://www.lz13.cn/shiju/47140.html)》

　　唐·王昌龄

　　寒雨连江夜入吴，平明送客楚山孤。  
　　洛阳亲友如相问，一片冰心在玉壶。

　　15、《[鹿柴](http://www.lz13.cn/shiju/47712.html)》

　　唐·[王维](http://www.lz13.cn/shiju/47078.html)

　　空山不见人，但闻人语响。  
　　返景入深林，复照青苔上。

　　16、《**竹里馆**》

　　唐·王维

　　独坐幽篁里，弹琴复长啸。  
　　深林人不知，明月来相照。

　　17、《[送元二使安西](http://www.lz13.cn/shiju/40749.html)》

　　唐·王维

　　渭城朝雨浥轻尘，客舍青青柳色新。  
　　劝君更尽一杯酒，西出阳关无故人。

　　18、《[九月九日忆山东兄弟](http://www.lz13.cn/shiju/40890.html)》

　　唐·王维

　　独在异乡为异客，每逢佳节倍思亲。  
　　遥知兄弟登高处，遍插茱萸少一人。

　　19、《[别董大](http://www.lz13.cn/shiju/40569.html)》

　　唐·高适

　　千里黄云白日曛，北风吹雁雪纷纷。  
　　莫愁前路无知己，天下谁人不识君？

　　20、《[静夜思](http://www.lz13.cn/shiju/40603.html)》

　　唐·[李白](http://www.lz13.cn/shiju/52097.html)

　　床前明月光，疑是地上霜。  
　　举头望明月，低头思故乡。

　　21、《[古朗月行](http://www.lz13.cn/shiju/40877.html)》

　　唐·李白

　　小时不识月，呼作白玉盘。  
　　又疑瑶台镜，飞在青云端。  
　　仙人垂两足，桂树何团团。  
　　白兔捣药成，问言与谁餐？

　　22、《[望庐山瀑布](http://www.lz13.cn/shiju/46899.html)》

　　唐·李白

　　日照香炉生紫烟，遥看瀑布挂前川。  
　　飞流直下三千尺，疑是银河落九天。

　　23、《[赠汪伦](http://www.lz13.cn/shiju/40783.html)》

　　唐·李白

　　李白乘舟将欲行，忽闻岸上踏歌声。  
　　桃花潭水深千尺，不及汪伦送我情。

　　24、《[独坐敬亭山](http://www.lz13.cn/shiju/41256.html)》

　　唐·李白

　　众鸟高飞尽，孤云独去闲。  
　　相看两不厌，只有敬亭山。

　　25、《**送孟浩然之广陵**》

　　唐·李白

　　故人西辞黄鹤楼，烟花三月下扬州。  
　　孤帆远影碧空尽，唯见长江天际流。

　　26、《[早发白帝城](http://www.lz13.cn/shiju/40570.html)》

　　唐·李白

　　朝辞白帝彩云间，千里江陵一日还。  
　　两岸猿声啼不住，轻舟已过万重山。

　　27、《**秋浦歌**》

　　唐·李白

　　白发三千丈，缘愁似个长。  
　　不知明镜里，何时得秋霜？

　　28、《**望天门山**》

　　唐·李白

　　天门中断楚江开，碧水东流至此回。  
　　两岸青山相对出，孤帆一片日边来。

　　29、《**闻官军收河南河北**》

　　唐·[杜甫](http://www.lz13.cn/shiju/46808.html)

　　剑外忽传收蓟北，初闻涕泪满衣裳。  
　　却看妻子愁何在，漫卷诗书喜欲狂。  
　　白日放歌须纵酒，青春作伴好还乡。  
　　即从巴峡穿巫峡，便下襄阳向洛阳。

　　30、《**绝句其二**》

　　唐·杜甫

　　两个黄鹂鸣翠柳，一行白鹭上青天。  
　　窗含西岭千秋雪，门泊东吴万里船。

　　31、《**赠花卿**》

　　唐·杜甫

　　锦城丝管日纷纷，半入江风半入云。  
　　此曲只应天上有，人间能得几回闻？

　　32、《**江南逢李龟年**》

　　唐·杜甫

　　岐王宅里寻常见，崔九堂前几度闻。  
　　正是江南好风景，落花时节又逢君。

　　33、《**春夜喜雨**》

　　唐·杜甫

　　好雨知时节，当春乃发生。  
　　随风潜入夜，润物细无声。  
　　野径云俱黑，江船火独明。  
　　晓看红湿处，花重锦官城。

　　34、《**绝句其一**》

　　唐·杜甫

　　迟日江山丽，春风花草香。  
　　泥融飞燕子，沙暖睡鸳鸯。

　　35、《**独步寻花**》

　　唐·杜甫

　　黄四娘家花满蹊，千朵万朵压枝低。  
　　留连戏蝶时时舞，自在娇莺恰恰啼。

　　36、《**逢雪宿芙蓉山主人**》

　　唐·刘长卿

　　日暮苍山远，天寒白屋贫。  
　　柴门闻犬吠，风雪夜归人。

　　37、《**江雪**》

　　唐·柳宗元

　　千山鸟飞绝，万径人踪灭。  
　　孤舟蓑笠翁，独钓寒江雪。

　　38、《**寻隐者不遇**》

　　唐·贾岛

　　松下问童子，言师采药去。  
　　只在此山中，云深不知处。

　　39、《**枫桥夜泊**》

　　唐·张继

　　月落乌啼霜满天，江枫渔火对愁眠。  
　　姑苏城外寒山寺，夜半钟声到客船。

　　40、《**渔歌子**》

　　唐·张志和

　　西塞山前白鹭飞，桃花流水鳜鱼肥。  
　　青箬笠，绿蓑衣，斜风细雨不须归。

　　41、《**寒食**》

　　唐·韩翃

　　春城无处不飞花，寒食东风御柳斜。  
　　日暮汉宫传蜡烛，轻烟散入五侯家。

　　42、《**滁州西涧**》

　　唐·韦应物

　　独怜幽草涧边生，上有黄鹂深树鸣。  
　　春潮带雨晚来急，野渡无人舟自横。

　　43、《**塞下曲**》

　　唐·卢纶

　　其一·

　　月黑雁飞高，单于夜遁逃。  
　　欲将轻骑逐，大雪满弓刀。

　　其二·

　　林暗草惊风，将军夜引弓。  
　　平明寻白羽，没在石棱中。

　　44、《**游子吟**》

　　唐·孟郊

　　慈母手中线，游子身上衣。  
　　临行密密缝，意恐迟迟归。  
　　谁言寸草心，报得三春晖。

　　45、《**竹枝词**》

　　唐·刘禹锡

　　杨柳青青江水平，闻郎江上唱歌声。  
　　东边日出西边雨，道是无晴却有晴。

　　46、《**乌衣巷**》

　　唐·刘禹锡

　　朱雀桥边野草花，乌衣巷口夕阳斜。  
　　旧时王谢堂前燕，飞入寻常百姓家。

　　47、《**望洞庭**》

　　唐·刘禹锡

　　湖光秋月两相和，潭面无风镜未磨。  
　　遥望洞庭山水翠，白银盘里一青螺。

　　48、《**浪淘沙**》

　　唐·刘禹锡

　　九曲黄河万里沙，浪淘风簸自天涯。  
　　如今直上银河去，同到牵牛织女家。

　　49、《**赋得古草原送别**》

　　唐·白居易

　　离离原上草，一岁一枯荣。  
　　野火烧不尽，春风吹又生。  
　　远芳侵古道，晴翠接荒城。  
　　又送王孙去，萋萋满别情。

　　50、《**忆江南**》

　　唐·白居易

　　江南好，风景旧曾谙。  
　　日出江花红胜火，  
　　春来江水绿如蓝。  
　　能不忆江南？

　　51、《**悯农其一**》

　　唐·李绅

　　春种一粒粟，秋收万颗子。  
　　四海无闲田，农夫犹饿死。

　　52、《**悯农其二**》

　　唐·李绅

　　锄禾日当午，汗滴禾下土。  
　　谁知盘中餐，粒粒皆辛苦。

　　53、《**山行**》

　　唐·杜牧

　　远上寒山石径斜，白云深处有人家。  
　　停车坐爱枫林晚，霜叶红于二月花。

　　54、《**清明**》

　　唐·杜牧

　　清明时节雨纷纷，路上行人欲断魂。  
　　借问酒家何处有，牧童遥指杏花村。

　　55、《**江南春**》

　　唐·杜牧

　　千里莺啼绿映红，水村山郭酒旗风。  
　　南朝四百八十寺，多少楼台烟雨中。

　　56、《**秋夕**》

　　唐·杜牧

　　银烛秋光冷画屏，轻罗小扇扑流萤。  
　　天阶夜色凉如水，坐看牵牛织女星。

　　57、《**乐游原**》

　　唐·李商隐

　　向晚意不适，驱车登古原。  
　　夕阳无限好，只是近黄昏。

　　58、《**商山早行**》

　　唐·温庭筠

　　晨起动征铎，客行悲故乡。  
　　鸡声茅店月，人迹板桥霜。  
　　槲叶落山路，枳花明驿墙。  
　　因思杜陵梦，凫雁满回塘。

　　59、《**元日**》

　　宋·王安石

　　爆竹声中一岁除，春风送暖入屠苏。  
　　千门万户曈曈日，总把新桃换旧符。

　　60、《**泊船瓜洲**》

　　宋·王安石

　　京口瓜洲一水间，钟山只隔数重山。  
　　春风又绿江南岸，明月何时照我还？

　　61、《**梅花**》

　　宋·王安石

　　墙角数枝梅，凌寒独自开。  
　　遥知不是雪，为有暗香来。

　　62、《**望湖楼醉书**》

　　宋·苏轼

　　黑云翻墨未遮山，白雨跳珠乱入船。  
　　卷地风来忽吹散，望湖楼下水如天。

　　63、《**饮湖上初晴后雨**》

　　宋·苏轼

　　水光潋滟晴方好，山色空蒙雨亦奇。  
　　欲把西湖比西子，淡妆浓抹总相宜。

　　64、《**春江晚景**》

　　宋·苏轼

　　竹外桃花三两枝，春江水暖鸭先知。  
　　蒌蒿满地芦芽短，正是河豚欲上时。

　　65、《**题西林壁**》

　　宋·苏轼

　　横看成岭侧成峰，远近高低各不同。  
　　不识庐山真面目，只缘身在此山中。

　　66、《**夏日绝句**》

　　宋·李清照

　　生当作人杰，死亦为鬼雄。  
　　至今思项羽，不肯过江东。

　　67、《**示儿**》

　　宋·陆游

　　死去元知万事空，但悲不见九州同。  
　　王师北定中原日，家祭无忘告乃翁。

　　68、《**秋夜将晓出篱门迎凉有感**》

　　宋·陆游

　　三万里河东入海，五千仞岳上摩天。  
　　遗民泪尽胡尘里，南望王师又一年。

　　69、《**小池**》

　　宋·杨万里

　　泉眼无声惜细流，树阴照水爱晴柔。  
　　小荷才露尖尖角，早有蜻蜓立上头。

　　70、《**晓出净慈寺送林子方**》

　　宋·杨万里

　　毕竟西湖六月中，风光不与四时同。  
　　接天莲叶无穷碧，映日荷花别样红。

　　71、《**田园杂兴**》

　　宋·范成大

　　昼出耘田夜绩麻，村庄儿女各当家。  
　　童孙未解供耕织，也傍桑阴学种瓜。

　　72、《**春日**》

　　宋·朱熹

　　胜日寻芳泗水滨，无边光景一时新。  
　　等闲识得东风面，万紫千红总是春。

　　73、《**菩萨蛮**》

　　宋·辛弃疾

　　郁孤台下清江水，中间多少行人泪。  
　　西北望长安，可怜无数山。  
　　青山遮不住，毕竟东流去。  
　　江晚正愁余，山深闻鹧鸪。

　　74、《**题临安邸**》

　　宋·林升

　　山外青山楼外楼，西湖歌舞几时休。  
　　暖风熏得游人醉，直把杭州当汴州。

　　75、《**游园不值**》

　　宋·叶绍翁

　　应怜屐齿印苍苔，小扣柴扉久不开。  
　　春色满园关不住，一枝红杏出墙来。

　　76、《**墨梅图题诗**》

　　元·王冕

　　吾家洗砚池边树，朵朵花开淡墨痕。  
　　不要人夸颜色好，只留清气满乾坤。

　　77、《**石灰吟**》

　　明·于谦

　　千锤万凿出深山，烈火焚烧若等闲。  
　　粉骨碎身浑不怕，要留清白在人间。

　　78、《**咏喇叭**》

　　明·王磐

　　喇叭，唢呐，曲儿小，腔儿大。  
　　官船来往乱如麻，全仗你抬身价。  
　　军听了军愁，民听了民怕，哪里去辨什么真共假？  
　　眼见的吹翻了这家，吹伤了那家，  
　　直吹的水尽鹅飞罢！

　　79、《**竹石**》

　　清·郑燮

　　咬定青山不放松，立根原在破岩中。  
　　千磨万击还坚劲，任尔东西南北风。

　　80、《**己亥杂诗**》

　　清·龚自珍

　　九州生气恃风雷，万马齐喑究可哀。  
　　我劝天公重抖擞，不拘一格降人才。